În ultimele săptămâni, foarte mulți conducători auto și-au exprimat îngrijorarea cu privire la fisurile apărute pe șoseaua de centură a municipiului Zalău. Din păcate, drumul nu se mai află în garanție, motiv pentru care autoritățile sunt nevoite să găsească soluții punctuale urgente. Legat de strategia municipalității, purtătorul de cuvânt al Primăriei Zalău ne-a precizat că "viceprimarul municipiului Zalău, Teodor Bălăjel, împreună cu directorul societății Citadin și un expert din cadrul unei societăți din Cluj, au efectuat o vizită în teren în urma căreia au constatat că zona respectivă nu reprezintă un pericol în ceea ce privește siguranța traficului. Până în prezent, o echipă din cadrul societății Citadin a intervenit în această zonă cu lucrări de sigilare a fisurilor și crăpăturilor. Având în vedere preocuparea administrației locale în vederea remedierii problemei și mai ales în contextul în care odată cu finalizarea lucrărilor la varianta de ocolire traficul greu va circula prin zona respectivă, au fost făcute demersuri pentru efectuarea unei expertize. În funcție de soluția tehnică prezentată în urma expertizei, în perioada iunie – iulie va fi contractat un constructor care să intervină în zona respectivă pentru remedierea problemelor pe această porțiune de drum". Legat de acest subiect, directorul executiv al firmei Citadin, Ioan Miclea, ne-a precizat că în cursul anului trecut a efectuat o serie de lucrări pentru a preveni extinderea fisurilor apărute la nivelul carosabilului, însă reparația care se impune acum în zonă este una complexă și care nu face obiectul legal al demersurilor societății. În paralel, zona este marcată cu indicatoare, astfel încât conducătorii auto să evite zona afectată pe o porțiune de 25 – 30 metri. Din păcate, multe astfel de indicatoare dispar și firma este nevoită să le completeze pentru a evita o eventuală tragedie pe șosea. În legătură cu gravitatea problemei, directorul executiv al firmei Citadin spune că "această problemă trebuie rezolvată până nu se deschide centura în totalitate și până nu vom avea un trafic intens în zona afectată. Legal, noi nu mai putem interveni în acest caz, mai departe problema aceasta ține exclusiv de autoritățile locale. Am avut o întâlnire recentă cu domnul Bălăjel și i-am comunicat poziția noastră. Primăria Zalău se află în negocieri cu un expert și în funcție de soluțiile care se identifică este necesară apelarea la un proiectant care să se ocupe de remedierea situației". La cum se prezintă lucrurile în acest moment, nu putem decât să sperăm că până la momentul începerii lucrărilor de reparație și consolidare a drumului, estimate să aibă loc în această vară, drumul va mai avea răbdare și va aștepta ca cineva să se îngrijească de el. Până atunci, conducătorii auto sunt rugați să circule cu prudență în zona de drum afectată.